Tyd glo bepalende faktor in Chanel du Toit-moordsaak   Chanel du Toit. (Foto: Verskaf) Slotbetoë in die moordsaak van Chanel du Toit, die vrou wat in 2010 in ŉ kothuis in Franschhoek vermoor is, sal na verwagting binnekort in die streekshof in Kaapstad aangehoor word. ŉ Datum is voorlopig vir 12 Augustus bepaal om die hof, staat en verdediging tyd te gun om die volledige hofrekord saam te stel. Die saak sal daarna vir slotbetoë uitgestel word waarna die uitspraak sal volg. Die verhoor teen Du Toit se man, wat teregstaan op haar moord, is verlede maand ná 12 jaar in die streekshof in die Paarl afgehandel. Hy ontken steeds dat hy haar vermoor het. Maroela Media het destyds berig dat Johan du Toit daarvan verdink word dat hy sy vrou op 7 Julie in hul kothuis op die Dieu Donné-wynlandgoed in Franschhoek in die Wes-Kaap verwurg het. Haar naakte liggaam is omstreeks 07:30 deur haar skoonma in die egpaar se slaapkamer aangetref. Hy is op 15 Julie in hegtenis geneem en later op borgtog van R6 000 vrygelaat. Hy was nog nooit weer agter tralies nie. Sy kruisondervraging en getuienis is in Oktober 2019 afgehandel. Saak berus op ‘tyd van dood’ Adv. William Booth, Johan se regsverteenwoordiger, het Vrydag aan Maroela Media gesê dat die tyd van Du Toit se dood eindelik die bepalende faktor in dié saak is. Luidens dr. David Klatzow, ŉ forensiese deskundige, se getuienis, moes Du Toit ná 02:00 die oggend gesterf het. Johan het die betrokke oggend (ŉ Woensdag) glo al 02:06 van hul huis vertrek om eers Springbok toe te ry voordat hy van die Vrydag tot die Sondag saam met Du Toit se broer, Jarred Murphy, in Laingsburg sou gaan jag. Die tyd van Du Toit se dood is die afgelope jare deur die staat en verdediging betwis. “Dis ŉ moeilike aspek om te bepaal, veral omdat niemand die voorval gesien het nie. Haar liggaam is boonop ure later eers gevind. Johan se ma het ongeveer 07:30 daar aangekom en die pataloog eers om 13:00. So daar het baie tyd verloop. “Ons kon nog nie slotbetoë lewer nie, want ons moet eers die volledige hofrekord met al die bewysstukke bymekaarkry. Omdat die saak so lank getalm het, is daar baie bewyse wat voorgelê is en dit moet alles nou saamgetrek word.” ’n Jong Marlietjie Murphy by Chanel as kind. (Foto: Verskaf) Booth sê hy hoop die saak sal vanjaar heeltemal afgehandel word aangesien dit al meer as ŉ dekade “oor sy kliënt se kop hang”. Hy wou nie die uitspraak vooruithardloop nie, maar sê hy glo indien die hof bevind dat Du Toit eers ná 02:00 gesterf het, sy kliënt nie met haar dood verbind kan word nie. ‘Niks sal haar terugbring nie’ Du Toit se ma, Marlietjie Murphy (62), en broer Jarred (30) sê dit is egter om’t ewe of Johan skuldig bevind word of nie, aangesien niks hul geliefde dogter en suster ooit sal kan terugbring of haar dood kan regverdig nie. Jarred sê hy het boonop lankal geloof en vertroue in die regstelsel verloor en glo nie dat daar ooit werklik geregtigheid vir sy suster sal wees nie. Die ma en seun glo ook dat te veel tyd al verloop het – wat beteken dat baie bewyse dalk al verlore gegaan het. Daar is egter baie besonderhede oor die moord, gevolglike ondersoeke, saak en vele teenstrydighede wat ná soveel jaar steeds by die gesin spook. Hulle wens die ondersoek is uit die staanspoor anders hanteer om destyds al geregtigheid vir Du Toit te verseker. “Twaalf jaar is lank. Ek dink niemand kan meer byhou of weet wat regtig gebeur het nie. Dit moes binne maande of maksimum ŉ jaar afgehandel gewees het,” sê Jarred. Jarred was maar 18 jaar oud toe Du Toit vermoor is. Sy sou vanjaar haar 40ste verjaardag gevier het. Jarred sê hoewel Johan destyds vir hom soos ŉ broer gevoel het, het hy ná Du Toit se begrafnis nog nooit weer van Johan gehoor nie. Hy sê dit kon dalk op instruksie van Johan se regspan gewees het, maar voel dat sy stilte oor die jare vir hulle as familie boekdele spreek. “As hy onskuldig was, waarom het hy nog nooit na ons uitgereik nie?” Jarred, wat nou ŉ sitrusproduksiebestuur op ŉ plaas buite Piketberg is, sê die gemis aan sy suster sal altyd daar wees, en dat dit na al hierdie jare vir sy ma steeds geweldig traumaties is. Marlietjie het boonop twee ligte beroertes gehad, wat sy aan die stres en trauma toeskryf wat hulle sedert Du Toit se dood moes verduur. Die herdenking van haar kind se dood en haar verjaardag bly steeds vir haar swaar. “Chanellie het nie verdien om te sterf soos sy gesterf het nie,” het sy oor haar saggeaarde dogter gesê wat altyd eerder sou luister voordat sy oor haarself sou praat. “Dit het ŉ reuse-uitwerking op my persoonlik gehad. Ek moes aangaan ter wille van my ander kinders, maar dit bly verskriklik moeilik.” Die manier waarop Du Toit vermoor is, sal altyd in Marlietjie se gedagtes bly. “My kind se waardigheid is geskend en sy is soos ŉ stuk gemors op die grond gelos. Dit maak my woedend,” het sy hartseer gesê. Sy glo dat hulle wel eendag by die Here antwoorde sal kry en dat die skuldige of skuldiges eendag sal moet pa staan vir wat hulle gedoen het. Intussen moet hulle daarmee saamleef.